## Metrovalencia oferix 120 hores de servici ininterromput de metro i tramvia en Falles des de la ‘plantà’ fins a la ‘cremà’

*** En el dispositiu d’enguany s’han integrat els servicis alternatius d’autobús amb origen i destinació a Paiporta, Picanya, Torrent i Picassent
* Les estacions de Xàtiva i Colón romandran tancades al públic durant la disparada de les mascletades del 15 al 19 de març**

Metrovalencia facilitarà la mobilitat de manera ininterrompuda durant cinc dies seguits, des de la *plantà* del dia 15 fins a la *cremà* la matinada del dia 20, els principals dies de Falles, per la qual cosa oferirà 120 hores de servici continuat.

El gran esforç humà i tècnic durant estos dies permetrà garantir la mobilitat entre els diferents punts de la ciutat amb una previsió de viatgers en estes cinc jornades de dos milions de desplaçaments, la qual cosa obliga a posar en circulació la pràctica totalitat de metros i tramvies disponibles després de les inundacions del 29 d’octubre i comptar amb un gran dispositiu de personal en tots els àmbits de gestió implicats, com el post de comandament, atenció al client, tallers, manteniment d’instal·lacions, neteja i seguretat.

**Tancament de Xàtiva i Colón**

Les estacions de Xàtiva i Colón romandran tancades al públic durant la disparada de les mascletades dels principals dies festius de Falles, del 15 al 19 de març, seguint les recomanacions de la Junta de Seguretat de la Subdelegació del Govern.

L’horari de tancament serà de 12:30 a 14:30 hores i l’objectiu és evitar aglomeracions que suposen qualsevol tipus de risc per als ciutadans i visitants que es concentren en el centre de València per a gaudir de les tradicionals mascletades.

Metrovalencia recomana als seus clients que utilitzen estacions alternatives per a eixos dies (Alameda, Plaça Espanya i Àngel Guimerà, segons l’origen), que s’informen a través de la web de [Metrovalencia](https://www.metrovalencia.es/) i les xarxes socials, i que seguisquen en tot moment les indicacions de megafonia, dels teleindicadors i del personal de Ferrocarrils de la Generalitat Valenciana (FGV) distribuïts per la xarxa.

Cal recordar que, del 15 al 19 de març, no està permés el transport de bicicletes ni patinets en tota la xarxa, que es recomana que les cadires infantils es pleguen dins de les instal·lacions i que està prohibit transportar o disparar material pirotècnic, fumar, consumir begudes alcohòliques o estupefaents, així com accedir amb globus per a evitar possibles contactes amb la catenària.

**Intercanviadors bus-metro**

Amb la situació actual en Metrovalencia, els trens de les línies 1, 2 i 7 inicien i finalitzen el seu recorregut a València Sud, a on els viatgers poden accedir als autobusos que enllacen amb les poblacions de Picanya i Paiporta. Este servici es prestarà durant les nits de Falles. La llançadora entre Torrent i València comptarà també amb horari nocturn per a enllaçar, en l’estació de Safranar, amb les línies 1, 2 i 7 de Metrovalencia.

Els autobusos llançadora entre Picassent i València prolongaran el seu servici, i els que enllacen amb les poblacions de la comarca de la Ribera circularan en el seu horari habitual. Esta parada està situada en l’avinguda Giorgeta, 18, de València, per a poder enllaçar, des d’ací, amb l’estació de Jesús (línies 1, 2 i 7) de Metrovalencia.

**Proposta de servici de metro i tramvia**

Amb el pla especial previst es millora la freqüència de pas en els moments de més demanda, com les mascletades, castells de focs artificials o ofrena, al mateix temps que es prolonga el servici durant les nits d’eixos dies.

Des de la nit del 15 de març fins a l’inici del servici del dia 20, tant els servicis de Metrovalencia com els autobusos substitutius circularan de manera ininterrompuda, amb freqüències de pas que, a partir de les 3:00 hores de la matinada, varien segons el dia, la franja horària i la destinació, programant el major nombre de servicis en els actes i llocs que concentren més gent.

**Servicis addicionals de Metrobús**

De manera paral·lela, s’implementaran també servicis addicionals de Metrobús per a atendre les demandes associades a les activitats d’estes Falles de 2025. Este increment de servici ja habilitat els caps de setmana passats augmentarà de manera significativa la setmana fallera. És a dir, del dissabte 15 a la matinada del 19 al 20 de març.

L’ATMV reforçarà expedicions al llarg de tot el dia, principalment les línies dels corredors sud (cap a Albal), oest (cap a Torrent i Quart de Poblet), nord-oest (cap a Llíria i Paterna) i nord (cap a Port Saplatja, el Puig i Sagunt i el Port de Sagunt). Així, a partir del 15 de març hi haurà més autobusos circulant en les línies L160, L161, L164, L170 i L180, i, a partir del diumenge 16, se sumaran les línies L112, L115, L140 i L145. Per als nocturns de les línies L150, L153 i L161, l’horari d’inici i final serà com el d’un divendres i dissabte, però s’augmentaran les freqüències en estes línies.

En el marc d’este dispositiu, es crearan dos punts específics d’informació, amb atenció presencial, a on s’informarà dels servicis previstos en estos dies, i s’oferiran fullets informatius. Un se situarà en l’estació del Nord i l’altre en la plaça d’Espanya.

**Desplaçaments més econòmics**

Cal recordar que, en estes Falles, tots els avantatges per a viatjar de manera més econòmica continuen vigents. L’Abonament Jove Temporal permet viatjar de manera gratuïta en Metrobús, Metrovalencia i EMT als menors de 31 anys, i es manté també la reducció del 50 % en tots els títols multiviatge per a la resta dels usuaris. A més, està habilitat el títol Recuperem València, que permet desplaçaments gratuïts als afectats per les inundacions.

Fecha: 14/03/2025